ট্রেন সফরে টিকিট প্রতি ১০টাকা অতিরিক্ত দিতে হবে। তাহলেই মিলে যাবে ১০ লক্ষ টাকার বিমা। রেল যাত্রায় মৃত্যু বা চিরপঙ্গুত্বের মতো ঘটনা ঘটলে এই ১০ লক্ষ টাকার বিমা পাওয়া যাবে। আংশিক পঙ্গুত্বেও মিলবে বিমা। সেক্ষেত্রে বিমার অঙ্ক হবে সাড়ে সাত লক্ষ টাকা। কোনওভাবে হাসপাতালে ভর্তি হতে হলে সেক্ষেত্রে বিমার অঙ্ক হবে ৫ লক্ষ টাকা। রেল দুর্ঘটনায় মৃতদেহ নিয়ে যেতেও মিলবে বিমার অঙ্ক। এই ক্ষেত্রে মিলবে ১০ হাজার টাকার বিমা। 
খুব শিগগিরি বিমা সংস্থার সঙ্গে চুক্তি চূড়ান্ত করবে ভারতীয় রেলওয়ে। ইতিমধ্যে রেলমন্ত্রী সুরেশ প্রভু একাধিক বিমা সংস্থার সঙ্গে কথাও বলেছেন। শুরুতে পরীক্ষামূলকভাবে অনলাইন টিকিট ক্রেতারা এই বিমার সুবিধা পাবেন। ধাপে ধাপে এই সুবিধা চালু হবে কাউন্টার থেকে যাঁরা টিকিট কিনবেন তাঁদের জন্যও। এমনকী, মান্থলি টিকিটে যাঁরা ট্রেনে সফর করেন, তাঁরাও এই বিমার সুবিধা নিতে পারবেন। 
তবে, ইচ্ছে করলে যাত্রীরা এই বিমার সুবিধা নাও নিতে পারেন। সে ব্যবস্থাও থাকছে। চেষ্টা চলছে ১০ লক্ষ টাকা বিমাকে ৫০ লক্ষ টাকা করারও।